# Leo XIV.

Leo XIV. vöör sienen Pontifikat (2023)
Wapen vun Paapst Leo XIV
Kardinaalwapen vun Robert Francis Prevost
**Leo XIV.** (latiensch **Leo XIV PP.**; börgerlich: **Robert Francis Prevost**; \* 14. September 1955 in Chicago) is sied den 8. Mai 2025 de 267. Bischop vun Rom un so Paapst, Böverste vun de röömsch-kathoolschen Kark un Souverän vun de Vatikanstadt. De US-amerikaansche Geistliche was Kurienkardinaal in de röömsch-kathoolschen Kark. He was vun 2001 bet 2013 Generalprior vun de Augustinerorden. Vun 2015 bet 2023 was he Bischop vun Chiclayo in Peru. Den 30. Januar 2023 wurr he Präfekt vun dat Dikasterium för de Bischööp beropen. Den 8. Mai 2025 is he Paapst Franziskus in düt Amt folgt un is de eerste US-amerikaansche Paapst.

## Leven

Leo XIV. studeer an de *Villanova University* in Villanova bi Philadelphia Mathematik un Philosophie. Na den Examina in beiden Fächern 1977 is he in den Augustinerorden intreden un legg den 29. August 1981 de ewige Profess af. He kreeg den 19. Juni 1982 dat Preestersakrament. 1985 maak he mit ene Dissertatschoon över Karkenrecht an de Pääpstlich Universität Hiliger Thomas vun Aquin („Angelicum“) sienen Dokter in Theologie. Vun 1985 bet 1987 arbeid he in de Territorialprälatuur Chulucanas in Peru, för de traditschoneel Augustiner sorgt. Vun 1988 bet 1998 weer he Leider vun dat gemeensaam Studiumsprojekt för Augustiner-Aspiranten uut den Vikariaten Chulucana, Iquitos un Apurímac in dat Arzbisschopdoomm Trujillo, ook in Peru. Daar was he Prior vun sienen Orden (1988–1992),Uutbildungsleiter (1988–1998), Lehrer vun de Perfessers (1992–1998) un Provinziaalböversten vun de Augustiner in Peru (1998–2001). In dat Arzbischopdoom Trujillo was he Gerichtsvikaar (1989–1998) un Perfesser för Karkenrecht, Patristik un Moraal in dat Preesterseminaar „San Carlos un San Marcelo“. Vun 2001 bet 2013 was he Generaalprior vun de Augustinerorden in Rom.

Den 3. November 2014 bereep Paapst Franziskus em to’n Titulaarbischop vun *Sufar* un maak em Apostoolschen Administrater vun Chiclayo in Peru.De Apostoolsche Nuntius in Peru, Arzbischop James Patrick Green, spenn em den 12. Dezember in dat glieke Jaar de Bischopswieh. Mitkonsekraters weren de Ooldbischop vun Chiclayo, Jesús Moliné Labarta, un de Arzbischop voun Ayacucho un Huamanga, Salvador Piñeiro García-Calderón. Paapst Franziskus bereep em den 26. September 2015 to’n Bischop vun Chiclayo.

Den 13. Juli 2019 bereep em Paapst Franziskus för fieff Johren as Maat in de Kongregatschoon för den Klerus un den 21. November 2020 as Maat in de Kongregatschoon för de Bischööp. Den 15. April 2020 bet to’n 26. Mai 2021 was he in de Sedisvakanz ook Apostoolschen Administrater vun Callao.

Den 30. Januar 2023 böör Paapst Franziskus em to’n Arzbischop un bereep em to’n Präfekt vun dat Dikasterium för de Bischööp un ook to’n Präsident vun de Pääpstlich Kommisschoon för Latienamerika

In dat Konsistorium vun’n 30. September 2023 neem em Paapst Franziskus as Kardinaaldiakon mit de Titeldiakonie *Santa Monica* in dat Kardinalskollegium op. Den 6. Februar 2025 böör em de Paapst to’n Kardinaalbischop vun dat suburbikanisch Bischopdom Albano.

Den 11. Februar 2025 wurr Prevost döör den Grootmeister vun de Malteserorden Fra’ John Dunlop de Insignien vun dat Ehren- un Devotschoons-Grootkrüüz-Bailli veleent.

### Pontifikat

Den 8. Mai 2025 wurr he in dat Konklaav 2025 to’n Paapst wählt un neem den Paapstnaam Leo XIV. an.

## Motto

Sien Bischopsmotto is uut ene Predigt vun den hilligen Augustinus (*Enarrationes in Psalmos* 127,3) : “nos multi in illo uno unum”.

## Weblenken

* Indrag to Leo XIV. op *catholic-hierarchy.org* (engelsch)

## Nawiesen

|  |  |  |
| --- | --- | --- |
| **Vörgänger** | **Amt** | **Nafolger** |
| Miguel Angel Orcasitas Gómez | **Generalprior vun de Augustinerorden** | Alejandro Moral |
| Jesús Moliné Labarte | **Bischof von Chiclayo** | Edinson Edgardo Farfán Córdova |
| Marc Kardinal Ouellet PSS | **Präfekt vun dat Dikasterium för de Bischööp** | — |
| Franziskus | **Paapst** |